

Energiamerkintä uudistuu 2021!

EU:n energiamerkintä uudistuu maaliskuusta 2021 alkaen. Uudistuksen taustalla on laitteiden kasvanut energiatehokkuus ja nykyisen energiamerkinnän epäselvyys kuluttajille. Suurin muutos energiamerkinnässä koskee luokitusta, jossa palataan takaisin A-G-asteikolle näin ollen A+, A++ ja A+++ luokat poistaen. Merkkiin lisätään myös QR-koodi, joka johtaa Euroopan komission tuotetietokanta EPREL:iin, jossa kuluttajat voivat vertailla tuotteiden energiatehokkuutta ja muita ominaisuuksia.

Laitteiden energiamerkinnällä osoitetaan, mihin luokkaan kukin laite kuuluu energiankulutuksensa perusteella asteikolla A-G, A-luokan tuotteet ollen energiatehokkaimpia ja G-luokan tuotteet vähiten energiatehokkaita. Kun suurin osa tietyn tuoteryhmän laitteista oli saanut A-luokituksen, asteikkoa jatkettiin kolmella lisäluokalla; A+, A++ ja A+++. Monien tuoteryhmien osalta energiatehokkuus on parantunut siinä määrin, että suurin osa laitteista on tällä hetkellä luokissa A+, A++ ja A+++. Tämä on aiheuttanut sekaannusta kuluttajien keskuudessa, minkä vuoksi plus-luokat poistetaan vaiheittain maaliskuusta 2021 alkaen seuraavien tuoteryhmien osalta:

* Jääkaapit, pakastimet, jääkaappipakastimet ja viinikaapit
* Astianpesukoneet
* Pyykinpesukoneet ja kuivaavat pyykinpesukoneet
* Televisiot ja näytöt
* Kaupan kylmäsäilytyslaitteet myyntitoiminnolla

Myös lamppujen energiamerkintä uudistuu. Lamppujen osalta aikataulu on seuraava:

* Lamppujen uudelleenskaalatut merkit astuvat voimaan 1.9.2021.
* Tavarantoimittajien on toimitettava jälleenmyyjille uusi merkki 1.5.2021 lähtien.
* Jälleenmyyjillä on 18 kk aikaa vaihtaa merkit eli 1.3.2022 mennessä.

Muutoksen suurimpana etuna on energiansäästön ja päästövähennyksien saavuttaminen laitevalmistajien pyrkiessä kehittämään edelleen energiatehokkaampia laitteita saavuttaakseen A-luokituksen uudelleen. Lisäksi uudistus helpottaa markkinavalvontaa ja auttaa kuluttajia tekemään valistuneita kulutusvalintoja lisäämällä läpinäkyvyyttä ja vertailtavuutta myös tuoteryhmien välille.

Lue aiheesta lisää osoitteesta [www.energiamerkinta.fi](http://www.energiamerkinta.fi)

Energiavirasto vastaa kansallisesta viestinnästä liittyen energiamerkinnän uudelleenskaalaukseen. Ota yhteyttä Energiavirastoon, jos sinulla on kysyttävää uudesta merkistä tai uudelleenskaalauksen viestinnästä:

ekosuunnittelu@energiavirasto.fi